### | | | | --- | --- | | | | | --- | | **Byråd** 24. januar 2017 Sagsnr. 710-2011-81711 Dok.nr. 710-2017-18142 Sagsbehandler DPCHAN | | 10.                 Tilpasninger i 'Udviklingsplan for specialundervisningsområdet' - Åbent

###

|  |  |
| --- | --- |
| Tidl. politisk behandling | BS-U, 07.11.2016, pkt. 56 |
| Forventet sagsgang | BS-U, ØK, BY |
| Lovgrundlag | Folkeskoleloven, Bekendtgørelse om folkeskolens specialundervisning og anden specialpædagogisk bistand |

###

**SAGENS
INDHOLD**

’Udviklingsplan for
specialundervisningsområdet’ (efterfølgende ’Udviklingsplanen’) har været det
pædagogiske og økonomiske grundlag for Favrskov Kommunes udvikling af
specialundervisningsområdet siden skoleåret 2013/14. Byrådet skal i denne sag
tage stilling til forslag om tilpasninger i planen med virkning fra skoleåret
2017/18.

Udviklingsplanen havde oprindeligt to hovedmål:

· At inkludere flere elever i almenundervisningen, således at der
efter skoleåret 2019/20 maksimalt er 3 % af eleverne i folkeskolen, der går i
et specialundervisningstilbud.

· At opnå en større egenforsyning af pladser på
specialundervisningsområdet.

Der kunne i forbindelse med Børne- og Skoleudvalgets
behandling af 1. budgetopfølgning pr. 31. marts 2016 konstateres et forventet
akkumuleret underskud på specialundervisningsområdet på ca. 7,0 mio. kr. ved
udgangen af 2016. Forventningen til dette resultat bekræftes i 3.
budgetopfølgning 2016. Området er således under økonomisk pres.

I Regeringens og KL’s aftale om kommunernes økonomi for 2017
er den overordnede nationale målsætning om, at 96 % skal være inkluderet i
almenundervisningen, opgivet. Arbejdet med at skabe inkluderende læringsmiljøer
skal nu tage udgangspunkt i det enkelte barn fremfor i en overordnet
inklusionsmålsætning.

På denne baggrund foreslår Børn og Skole følgende
tilpasninger af ’Udviklingsplanen’:

1. Formulering
af en ny målsætning for inklusion.

2. En styrket
indsats for at øge egenforsyningen af specialundervisningspladser.

3. En ændret
tildelingsmodel, der skal øge den økonomiske styrbarhed på området.

4. Tiltag til
genopretning af den økonomiske balance på specialundervisningsområdet.

Nedenfor beskrives de fire foreslåede tiltag i kort form.

Ad 1. En ny målsætning for inklusion

På baggrund af det ændrede fokus
i aftalen mellem Regeringen og KL foreslås det, at den overordnede målsætning i
Favrskov Kommune om en inklusionsprocent på 97 % efter skoleåret 2019/20 ændres
til en målsætning om at udvikle inkluderende læringsmiljøer, der sikrer, at så
mange elever som muligt kan inkluderes i det lokale skoletilbud.

Det foreslås endvidere, at det
til denne målsætning tilføjes, at det forventes, at mellem 96 og 97 % af
børnene kan indgå i almenundervisningen.

Ad 2. En styrket indsats for at
øge egenforsyningen af pladser

Det foreslås, at der efter behov
etableres nye kommunale specialklassepladser, hvor der vil være de nødvendige
kompetencer og ressourcer til at modtage elever med mere krævende
specialpædagogiske behov.

Ad 3. En ændret tildelingsmodel

Byrådet besluttede 26. april
2016, at fordelingen af specialundervisningsmidler til skolerne fra skoleåret
2017/18 skal tage udgangspunkt i demografiske, socioøkonomiske og
sundhedsrelaterede faktorer (KORA-modellen). Fordelingsnøglen er planlagt til
at skulle genberegnes hvert tredje år - første gang til skoleåret 2017/18.

Ifølge ’Udviklingsplanen’ skal
tildelingen af specialundervisnings- og inklusionsmidler til skolerne beregnes
hvert år i forhold til det forventede forbrug på det samlede
specialundervisningsbudget. Det har imidlertid vist sig vanskeligt at beregne
tildelingen præcist. Tildelingerne og udmeldingerne til skolerne foregår på
grund af skolernes planlægning i april for det kommende skoleår, og der er
derfor en usikkerhed i forhold til udviklingen resten af året. Det har medført,
at der har været store udsving i tildelingen fra år til år, da overskud og
underskud overføres og påvirker tildelingen det efterfølgende skoleår. Det har
betydet, at det har været vanskeligt for skolerne at planlægge
inklusionsindsatsen over tid. Der var således i budgetåret 2015 et underskud på
3,2 mio. kr., der skal indarbejdes i de kommende års tildelinger. Et underskud,
der i følge de løbende budgetopfølgninger stiger yderligere i 2016.

Der foreslås derfor en
tildelings- og betalingsmodel, hvor den samlede tildeling til skolerne som
udgangspunkt fastlægges for tre år ad gangen således, at tildelingen
genberegnes i takt med den genberegning, der også skal ske som følge af
indførelsen af KORA-modellen. Den samlede tildeling til skolerne korrigeres dog
for demografiudviklingen, ligesom ændringer af den samlede ramme til
specialundervisningsområdet kan påvirke tildelingen til skolerne inden for den
tre-årige periode.

Ad 4. Tiltag til genopretning af økonomisk balance

Der foreslås iværksat tiltag til
umiddelbar økonomisk genopretning samt udarbejdet et administrationsgrundlag,
der sikrer en fremtidig stram styring af visitationen på
specialundervisningsområdet. Det indgår blandt andet, at der fremover er to
visitationsrunder årligt i stedet for den nuværende løbende visitation.

I vedlagte notat er handleplanen til økonomisk genopretning og fremtidig styring af
specialundervisningsområdet beskrevet nærmere.

**VURDERING**

Det vurderes, at
’Udviklingsplanen’ med de foreslåede tilpasninger, justeringer og forslag til indsatser
vil være et godt grundlag for den fremtidige styring og udvikling af
specialundervisningsområdet.

Det vurderes videre, at det vil
være vanskeligt på et fagligt tilfredsstillende grundlag at opnå den tidligere målsætning
i ’Udviklingsplanen’ om en andel af elever i specialundervisningstilbud på
højst 3 % efter skoleåret 2019/20. Målsætningen om at udvikle inkluderende
læringsmiljøer vil kunne styrke det faglige fokus i inklusionsarbejdet i
forhold til den nuværende mere tekniske målsætning.

En øget egenforsyning af pladser vurderes
at være en faktor til økonomisk stabilisering af området. Det skyldes, at egne
tilbud som udgangspunkt vil kunne drives billigere end de eksterne tilbud. En
øget egenforsyning skal imidlertid kun ske i det omfang, at der kan skabes en
fagligt forsvarlig, rentabel og økonomisk effektiv drift. Der vil således
fortsat være elever, der skal visiteres til højt specialiserede specialskoler
uden for Favrskov Kommune.

En treårig planlægning af
tildelingen til skolerne vurderes at ville styrke skolernes muligheder for
planlægning over tid af inklusionsindsatsen samtidig med, at en styrket
visitationspraksis kan bidrage til en større styrbarhed af udgifterne til bl.a.
drift af specialklasser og befordringsudgifter. Det vurderes, at mindre udsving
mellem årene med denne model i højere grad kan udjævnes over den treårige
periode. Det skal bemærkes, at økonomien på området vil blive fulgt tæt, så der
sikres økonomisk balance på området.

Denne
sag samt indførelsen af KORA-modellen medfører behov for en samlet revision af
’Udviklingsplan for specialundervisningsområdet’. Børn og Skole fremlægger
forslag hertil for Børne- og Skoleudvalget i foråret 2017.

**ØKONOMI**

Tilpasningerne i forhold til
’Udviklingsplanen’ sker inden for den samlede ramme til specialundervisning,
som i 2016 er på 89,4 mio. kr., hvoraf den samlede tildeling til skolerne
udgjorde 52,3 mio. kr.

For at skabe større
budgetsikkerhed for skolerne og dermed bedre vilkår for planlægningen af
inklusionsindsatsen foreslås det, at det samlede tildelingsbeløb til skolerne planlægges
for tre skoleår ad gangen fra og med skoleåret 2017/18. Beløbet prisfremskrives
årligt og reguleres for demografiudviklingen. Derudover foreslås, at den pris,
skolerne årligt afregnes for hver elev, der henvises til specialundervisning,
ligeledes beregnes for tre år ad gangen fra og med skoleåret 2017/18. Genberegningen
vil ske i forbindelse med genberegningen af tildelingsindekset efter
KORA-modellen, der også gennemføres hvert tredje år - første gang til skoleåret
2017/18.

**INDDRAGELSE**

Børne- og Skoleudvalget drøftede
forslaget til ’Handleplan til økonomisk genopretning og fremtidig styring af
specialundervisningsområdet’ på sit møde 7. november 2016. Her blev det
besluttet at afholde et dialogmøde med skolebestyrelsernes formandskaber
vedrørende forslaget.

Børn og Skole har udarbejdet en
opsamling fra dialogmødet, der er vedlagt som bilag.
Bestyrelsesrepræsentanternes kommentarer og bemærkninger har ikke medført
ændringer i forslaget.

Forslaget har været sendt til
høring i Handicaprådet, som behandlede punktet på sit møde 12. december 2016.
Handicaprådets høringssvar er vedlagt som bilag.

Børn og Skole vil i forlængelse
af de opmærksomhedspunkter, der rejses i Handicaprådets høringssvar, inddrage
rådet i forbindelse med fremsendelse af forslag til revidering af
’Udviklingsplanen’ i foråret 2017.

**INDSTILLING**

Direktøren for Børn og Skole
indstiller til Byrådet:

1. At
forslaget til ’Handleplan til økonomiske genopretning og fremtidig styring af
specialundervisningsområdet’ godkendes.

**BESLUTNING**

***Børne- og Skoleudvalget, 5. januar 2017:***

Fraværende:Clavs Carlsen

Indstilles godkendt.

***Økonomiudvalget, 17. januar 2017:***

Fraværende:Yngve Winther, Ken Iversen

Indstilles godkendt.

**Bilag**

|  |  |
| --- | --- |
| Handleplan til økonomisk genopretning og fremtidig styring af specialundervisningsområdet | 710-2016-414371 |
| Opsamling på dialogmøde med formandskaberne for skolebestyrelserne - 5. december 2016 | 710-2016-396357 |
| Høringssvar fra Handicaprådet | 710-2016-410901 |